
	1.
	Likumprojekts (grozījumi)
5. pants. “365.1 pants. Arestēto kapitālsabiedrības kapitāla daļu vai akciju pārvaldība
(1) Ja procesa virzītājam ir pamatotas aizdomas, ka tiks veiktas darbības, kas ir vērstas uz arestēto kapitāla daļu vai akciju vērtības samazināšanu, kapitālsabiedrības reorganizāciju, likvidāciju vai pamatkapitāla izmaiņām, vai notiks arestētās kapitālsabiedrības mantas apzināta izšķērdēšana, tas arestētās kapitāla daļas vai akcijas var nodot pārvaldniekam. Ministru kabinets nosaka kārtību, kādā notiek arestēto kapitāla daļu vai akciju pārvaldība.
(2) Kapitālsabiedrībai, kuras kapitāla daļas vai akcijas ir arestētas, bet nav nodotas pārvaldībā, ir pienākums Komerclikumā noteiktajā termiņā informēt procesa virzītāju par dalībnieku vai akcionāru sapulces sasaukšanu un sapulces darba kārtību, izņemot šā panta trešajā daļā noteiktās kapitālsabiedrības, kuru kapitāla daļas vai akcijas pārvaldībā nenodod.
(3) Pārvaldībā nenodod:
1) tādas kapitālsabiedrības kapitāla daļas vai akcijas, kura, iespējams, ir bijusi izveidota vai izmantota noziedzīga nodarījuma izdarīšanai un kura neveic faktisko saimniecisko darbību;
2) tādas sabiedrības ar ierobežotu atbildību kapitāla daļas, kuras pamatkapitāla apmērs ir mazāks par likumā noteikto minimālo pamatkapitāla apmēru;
3) tādas kapitālsabiedrības kapitāla daļas vai akcijas, kurai ar tiesas nolēmumu ir pasludināts juridiskās personas maksātnespējas process vai kuras piespiedu likvidācija ir uzsākta normatīvajos aktos noteiktajā kārtībā;
4) kapitāla daļas vai akcijas kapitālsabiedrībās, kas ir finanšu tirgus dalībnieki, kuru darbību regulē un uzrauga Latvijas Banka, kā arī akcijas, kuras iekļautas regulētajā tirgū;
5) tādas kapitālsabiedrības kapitāla daļas vai akcijas, kura atbilst mikrosabiedrības statusam Gada pārskatu un konsolidēto gada pārskatu likuma izpratnē;
6) tādu kapitālsabiedrību kapitāla daļas vai akcijas, kuru nodošana pārvaldībā nav lietderīga vai var radīt būtiskus neattaisnotus izdevumus.
(4) Pirmstiesas procesā procesa virzītāja pieņemto lēmumu par kapitālsabiedrības kapitāla daļu vai akciju nodošanu pārvaldībā apstiprina izmeklēšanas tiesnesis. Procesa virzītājs šo lēmumu nosūta izpildei kapitālsabiedrībai, pārvaldniekam un informācijai – publiskajam reģistram vai centrālajam vērtspapīru depozitārijam.
(5) Arestēto kapitāla daļu vai akciju pārvaldnieks 30 dienu laikā pēc lēmuma kopijas saņemšanas par kapitāla daļu vai akciju nodošanu pārvaldībā informē procesa virzītāju par risku, ka tās varētu zaudēt savu vērtību. Procesa virzītājs, saņemot šādu informāciju, ar arestēto kapitāla daļu vai akciju īpašnieka piekrišanu var pieņemt lēmumu par arestēto kapitāla daļu vai akciju nodošanu realizācijai Ministru kabineta noteiktajā kārtībā. Arestēto kapitāla daļu vai akciju nodošanu realizācijai var ierosināt arī arestēto kapitāla daļu vai akciju īpašnieks un kapitālsabiedrība, kuras kapitāla daļas vai akcijas ir arestētas.
(6) Procesa virzītājs atceļ lēmumu par arestēto kapitāla daļu vai akciju nodošanu pārvaldībā, ja ir zudis pārvaldības piemērošanas pamats. Procesa virzītājs lēmumu atcelt arestēto kapitāla daļu vai akciju nodošanu pārvaldībā nosūta izpildei kapitālsabiedrībai, pārvaldniekam un informācijai – publiskajam reģistram vai centrālajam vērtspapīru depozitārijam.
(7) Šā panta ceturtajā un sestajā daļā minēto lēmumu kopiju nosūta vai izsniedz personai, kuras kapitāla daļas vai akcijas ir nodotas pārvaldībā.
(8) Procesa virzītājs pieprasa, lai pārvaldnieks nomaina atbildīgo darbinieku, kas veic pārvaldību, ja atbildīgais darbinieks nepilda vai negodprātīgi pilda normatīvajos aktos noteiktos pienākumus.”
	Priekšlikums
Ar likumprojekta 5. pantu likums tiek papildināts ar 365.1 pantu, kas paredz kārtību, kādā tiek pārvaldītas arestētās kapitālsabiedrības kapitāla daļas vai akcijas. Atbilstoši šī panta otrās daļai kapitālsabiedrībai, kuras kapitāla daļas vai akcijas ir arestētas, bet nav nodotas pārvaldībā, ir pienākums Komerclikumā noteiktajā termiņā informēt procesa virzītāju par dalībnieku vai akcionāru sapulces sasaukšanu un sapulces darba kārtību, izņemot šā panta trešajā daļā noteiktās kapitālsabiedrības, kuru kapitāla daļas vai akcijas pārvaldībā nenodod.

Ekonomikas ministrija jau iepriekš norādīja, ka likumprojekts neparedz un anotācijā nav sniegts skaidrojums, kādas tiesiskās sekas iestājas gadījumā, ja kapitālsabiedrība neizpilda likumprojektā noteiktos pienākumus, attiecīgi informējot procesa virzītāju, un ka vai nu jāparedz sekas, kas iestāsies, ja šis pienākums netiks izpildīts, vai vismaz anotācijā jāpaskaidro, kādas sekas var iestāties, ja procesa virzītājs netiek informēts par sasaukto dalībnieku vai akcionāru sapulci un tās darba kārtību. Attiecīgi, lai būtu vienota izpratne par likumprojekta izpildi, lūgums papildināt anotāciju par tiesiskām sekām un personām, kam varētu iestāties noteikta atbildība, ja netiktu izpildītas likuma 365.1 panta otrajā daļā noteiktās prasības par procesa virzītāja informēšanu.

